
	Ο Κώστας Χατζηχριστοδούλου και οι φίλοι του

σ’ ένα μουσικό ταξίδι

αφιέρωμα του Σπιτιού της Κύπρου

στο Ίδρυμα Μιχάλης Κακογιάννης

Σε μια αίθουσα κατάμεστη από ένα ενθουσιώδες ακροατήριο, το Σπίτι της Κύπρου, η Ομοσπονδία Κυπριακών Οργανώσεων Ελλάδος (Ο.Κ.Ο.Ε.) και η Ένωσις Κυπρίων Ελλάδος (Ε.Κ.Ε.), διοργάνωσαν αφιέρωμα στον Κώστα Χατζηχριστοδούλου, τιμώντας την προσφορά του και τη συνεργασία του με συνθέτες και μουσικούς που άφησαν τη σφραγίδα τους στο ελληνικό πεντάγραμμο με τίτλο, «Ο Κώστας Χατζηχριστοδούλου και οι φίλοι του σ’ ένα μουσικό ταξίδι».
Η μουσική εκδήλωση πραγματοποιήθηκε παρουσία πολλών φίλων και θαυμαστών του Κώστα Χατζηχριστοδούλου, στο Ιδρύμα Μιχάλης Κακογιάννης. 
Τον Κώστα Χατζηχριστοδούλου και τους συνεργάτες του, καλωσόρισε η Μορφωτική Σύμβουλος του Σπιτιού της Κύπρου κ. Νάντια Στυλιανού, ενώ στο πλαίσιο της εκδήλωσης χαιρετισμό απηύθυναν ο Πρέσβης της Κυπριακής Δημοκρατίας κ. Κυριάκος Κενεβέζος, ο Πρόεδρος της Ομοσπονδίας Κυπριακών Οργανώσεων Ελλάδας κ. Γιώργος Συλλούρης και ο Πρόεδρος της Ένωσης Κυπρίων Ελλάδος κ. Λεωνίδας Μασσοστασής.

Για τον ερμηνευτή μίλησαν ο ποιητής Ανδρέας Νεοφυτίδης και ο φιλόλογος Βάσος Βενιζέλος οι οποίοι αναφέρθηκαν στη μακρά μουσική του διαδρομή στο έντεχνο λαϊκό τραγούδι.

Τον Κώστα Χατζηχριστοδούλου συνόδεψαν στο τραγούδι, η Μαρία Αλεξίου, ο Μιχάλης Βιολάρης, ο Παντελής Θαλασσινός, η Κωνσταντίνα, ο Μπάμπης Τσέρτος, η Κατερίνα Χατζηχριστοδούλου και ο Γιώργος Παγιάτης.

Συμμετείχαν οι μουσικοί, Βασίλης Χατζηλούκας, ακουστική και κλασική κιθάρα, Ντίνος Χατζηιορδάνου, ακορντεόν, Αντωνία Τσολάκη, ηλεκτρικό κόντρα μπάσο, Θανάσης Βασιλάς, μπουζούκι, Στέλιος Αλεξόπουλος, μπουζούκι, Δημήτρης Κοντός, κρουστά  και ενορχήστρωση και διεύθυνση, Ζάχος Μουζάκης.
Στο τέλος της εκδήλωσης επιδόθηκε στον Κώστα Χατζηχριστοδούλου, τιμητική πλακέτα, για την προσφορά και το έργο του, από τον Πρέσβη της Κυπριακής Δημοκρατίας και τους Προέδρους της Ομοσπονδίας Κυπριακών Οργανώσεων Ελλάδος και της Ένωσης Κυπρίων Ελλάδος.

